Coligny-seun se nek het gebreek, sê paVragmotors wat deur betogers in Coligny in Noordwes aan die brand gesteek is (25 April 2017). Foto: Facebook via Marlene Roux ŉ 12-jarige seun wat van ŉ bewegende voertuig afgespring het toe hy glo daarvan beskuldig is dat hy sonneblomme gesteel het, het gesterf weens ŉ gebreekte nek, het sy pa Maandag gesê. “Sy nek was gebreek. Hy het ŉ sny op sy ken en agter sy nek,” het Sakkie Dingake, die seun se pa, gesê. Hy het sy seun, Matlhomola Jonas Mosweu, Sondag by die regeringlykshuis in Lichtenburg uitgeken. Maroela Media het vroeër berig die kind se dood het aanleiding gegee tot die gewelddadige betogings in Coligny waartydens minstens drie vragmotors en drie huise afgebrand en talle winkels geplunder is. Pieter Doorewaard en Phillip Schutte, twee boere van die gebied, is in hegtenis geneem in verband met die kind se dood. Die mans het na bewering twee seuns betrap dat hulle sonneblomme uit boere se landerye gesteel het. Hulle het glo vir die seuns gesê om agter op hul bakkie te klim sodat die mans hulle polisiestasie toe kon vat. Een seun het weggehardloop en Matlhomola het agter op die bakkie geklim. Hy het van die bakkie afgespring toe die voertuig om ŉ draai spoed verminder het. Dingake (45) van Scotland- informele nedersetting naby Tlhabologang, het gesê sy seun is laas op 18 April gesien toe sy ouma hom dorp toe gestuur het om paraffien te gaan koop. “Hy het teruggekeer en is toe weer daar weg. Dis die laaste keer wat ons hom gesien het. Ons het die heeltyd gedink hy kuier by maats op ŉ plaas in Putfontein,” het Dingake gesê. “Hy kuier gereeld daar tydens skoolvakansies.” Hy het gesê die gesin het Sondag uitgevind Matlhomola is dood. Dingake se vrou, Agnes Mosweu (43) het gesê sy het haar seun se vriende gevra of hy op die Putfontein-plaas is, maar hulle het gesê hy is nie daar nie. “Ek was besorg. Ek was by die kerk toe ek ŉ oproep gekry het om na die polisiestasie toe te kom.” Dingake het gesê die laerskoolhoof het ŉ foto gebring en wou weet of dit sy kind is. Hy is daarna na die regeringlykshuis geneem om hom uit te ken. “My hart is stukkend. Diegene wat dit aan my seun gedoen het, moet dieselfde oorkom. Hulle het my seun doodgemaak, hulle moet ook doodgemaak word,” het hy gesê. Hy ontken bewerings dat Matlhomola sonneblomme gesteel het. “Hy het nie sonneblomme gesteel nie. Hy eet nie eers sonneblomsade nie. Waarom sal hy sonneblomme steel?” Die begrafnisreëlings is reeds getref en Matlhomola sal Saterdag in Coligny begrawe word. Matlhomola was ŉ graad 6-leerling by ŉ plaasskool in Coligny. Hy is die derde van sewe kinders. Maroela Media het vroeër berig Doorewaard en Schutte se regspan sal vandag ŉ dringende aansoek bring om te versoek dat hul borgtogaansoek reeds môre aangehoor word. Dit was aanvanklik geskeduleer vir 9 Mei. Die aansoek word om 16:00 aangehoor. Inwoners van die informele nedersetting beweer een van die beskuldigdes het vroeër ook twee persone doodgemaak. “Twee persone is al op sy plaas dood gevind. Hy het glo toevallig op hulle afgekom. As daar nie ooggetuies was in die saak van Matlhomola Mosweu nie, sou hy sy liggaam in die veld gestort het, en dan dae later die polisie gekontak het om te sê hy het iemand dood aangetref op sy plaas.” Lees alle vorige berigte oor Coligny op Maroela Media.